Asker prestegård

Asker prestegård (Røren, tidl. Røyrvin) ligger like nordøst for Asker kirkegård. Adressen er Kirkeveien 125, og prestegården er gård nr. 1 i Asker.

Det har vært gård på stedet siden førkristen tid, og det er eller har vært flere gravhauger på gårdens grunn. Gården var bebodd av prester fra middelalderen av. Den har fem fredede bygninger: hovedbygning (våningshus), drengestue (senere forpakterbolig), stabbur, driftsbygning og lysthus. Hovedbygningen antas å ha blitt oppført under sogneprest Jacob Neumann i 1805–07. Det er en laftet bygning i to etasjer med stående panel utvendig. Neumann fikk også anlagt hage med lysthus og stiftet i 1808 Selskapet for Asker prestegjelds vel for å fremme jordbruk, hagebruk og husflid i en vanskelig tid preget av Napoleonskrigene. Forpakterboligen ble oppført på 1800-tallet. Prestegården er satt i stand i 1954, 1980 og 1995.

Asker kirke er prostikirke, og prestegården har på 2000-tallet vært prostens bolig. Ved avviklingen av boplikten i 2015 valgte imidlertid prosten, Berit Øksnes Gjerløw, å flytte ut av prestegården, blant annet på grunn av høy fordelsbeskatning.

Asker husflidslag, som er en av flere foreninger som har videreført virksomheten i Asker prestegjelds vel, leier i dag forpakterboligen.

Referanser

Kilder 
 Asker prestebolig  hos Opplysningsvesenets fond
 Asker prestegård i Lokalhistoriewiki

Eksterne lenker
 
 

Gårder i Asker
Kulturminner i Asker
Naturminner i Asker
Prestegårder i Norge
Fredete trær i Norge